એક સમયે 150+નો આંકડો સર કરશું એવી વાત કરનારા ભાજપના રાષ્ટ્રીય નેતાઓ બપોર પડતાં જ આવનારી જીતને ‘જો જીતા વોહી સિકંદર’ કહેવા લાગ્યા. અલબત ભાજપે ગુજરાત પર શાસન કરવા માટે બહુમતી પ્રજાનો મેન્ડેટ મેળવ્યો છે અને 92 ઉપરની એક પણ સીટ તેને રાજ્ય પર શાસન કરવાનો લોકશાહીયુક્ત અધિકાર પણ આપે જ છે. પરંતુ તેમ છતાં ભાજપ માટે કદાચ આ પરિણામો કોંગ્રેસ કરતા પણ વધારે આત્મમંથન કરાવે એ પ્રકારના છે એમ કહીએ તો જરાય અતિશયોક્તિ નહીં હોય.